Unii români pot să primească teren gratuit pentru construcția unei case. Legea există de peste 20 de ani, dar nu toți românii știau că pot să beneficieze de pământ de la stat pentru a-și construi o casă.
Persoanele care pot să primească teren gratuit din partea statului sunt tinerii cu vârsta cuprinsă între 18 și 35 de ani. Inițial, tinerii care se încadrau în această categorie de vârstă puteau să primească o suprafață de minim 250 de mp și maxim 500 de mp. Din 2013, însă, tinerii au primit terenuri de până la 1.000 de mp.
„Suprafețele de teren care pot fi atribuite tinerilor pentru construirea unei locuințe proprietate personala, potrivit prevederilor art. 1, vor fi cuprinse între 150 m2. 300 m2 în municipii și sectoarele municipiului București, între 250 m2 si 400 m2 în orașe și între 250 m2 și 1.000 m2 în comune și satele aparținătoare unităților administrativ-teritoriale”, se arată în lege.
Tinerii care vor să beneficieze de teren gratuit trebuie să știe că vor avea câteva condiții de îndeplinit. Construcția casei va trebui să înceapă în termen de cel mult un an de la primirea terenului și trebuie să fie finalizată în cel mult trei ani de la obținerea autorizației de construire.
Tinerii care nu dețin în proprietate o altă locuință sau un alt teren pot să depună o cerere la consiliul local al comunei, orașului sau municipiului, respectiv sectorului în care domiciliază, scrie Fanatik.
La dosar mai trebuie adăugate o copie a certificatului de naștere, una a actului de identitate și dovada deținerii unei resurse financiare pentru construirea locuinței. Printre altele, cei care vor să beneficieze de teren gratuit trebuie să dovedească și că nu au datorii la bugetul local.
În plus, se vor solicita și următoarele acte: „extras de cont / preaprobare financiară / contract de finanțare din partea unei instituții bancare cu privire la faptul că solicitantul deține suma de minim 50.000 lei sau echivalent în euro / este eligibil pentru obținerea unui credit în vederea construirii locuinței, cu suma de minim 50.000 lei sau echivalent în euro”.